b'\n_START_ARTICLE_\nSan Jos\xc3\xa9, Costa Rica\n_START_PARAGRAPH_\nAng San Jos\xc3\xa9 ay ang kabisera at pinakamalaking lungsod ng Costa Rica. Matatagpuan ang lungsod sa Gitnang Lambak, ang San Jos\xc3\xa9 ay ang sentro ng pambansang pamahalaan, sentro pampolitika at pang-ekonomiya, at pangunahing sentrong pang-transportasyon ng mga bansa sa Gitnang Amerika._NEWLINE_Tinuturing ang lungsod bilang Europeo sa aspetong pang-kultura, na bahagi ng pagdayo ng mga Kastila sa lugar pagkatapos matuklasan ni Christopher Columbus ang Costa Rica. Isinunod ang pangalan ng lungsod kay San Jose ng Nazareth._NEWLINE_Bagaman kakaunti ang naninirahan sa sentro ng lungsod, ito ang pinakamahalagang lugar ng paghahanapbuhay sa bansa, kung saan nasa higit isang milyon katao ang napunta dito araw-araw. Sa kabila ng mga suliranin ng lungsod, ayon sa mga pag-aaral sa Amerikang Latino, kabilang pa rin ang lungsod sa isa sa mga pinakaligtas at payapang lungsod sa rehiyon. Noong 2006, ang lungsod ay hinirang na Kabisera sa Kultura ng Ibero-Amerikano.'